༈ ལྷ་སྨན་རྒྱལ་མོའི་རྟེན་འབུལ་ནི། རྟེན་རྫས་ཕྱི་ནང་ཇི་

ཙམ་འབྱོར་རིགས་ཚོགས་པ་རྣམས་བསངས་སྦྱངས་དག་ཅིང་སྤེལ་བའི་མོས་པ་སྔོན་དུ་འགྲོ་བ་དང་། ཡིད་ཀྱི་དམིགས་པས་འདི་བཞིན་འབུལ་ལོ། ། ཨོཾ། དོན་བརྒྱུད་རིགས་ལྔའི་དཀྱིལ་འཁོར་རྒྱ་མཚོ་ལ། །དངོས་
གྲུབ་རྣམ་ལྔ་མཆོད་པའི་སྤྲིན་སྤྲོ་བ། །ཡེ་ཤེས་མཁའ་འགྲོ་སྡེ་ལྔའི་སྒྱུ་མ་འཕྲུལ། །སྨན་བཙུན་མཆེད་ལྔ་འཁོར་དང་བཅས་པ་ལ། །ཕྱི་ནང་གསང་བ་དོན་གྱི་རྟེན་རྫས་
སོགས༑ །དངོས་འབྱོར་ཡིད་སྤྲུལ་མ་ཚང་མེད་པའི་དངོས། །རྩེ་གཅིག་དྭངས་བའི་བློ་ཡིས་འབུལ་བགྱིད་ན། །བརྩེ་བས་དགོངས་ཏེ་བདག་གིར་བཞེས་པར་མཛོད། །
འཁོར་ཡུག་མཚོ་གླིང་ལྷུན་པོ་བར་སྣང་བརྒྱན། །ཀཻ་ལ་ཤ་རི་རཏྣ་མཛེས་པའི་བྲག །སྨན་ཤིང་ནགས་ལྗོངས་མེ་ཏོག་སྣ་ཚོགས་ཚལ། །ཡན་ལག་བརྒྱད་ལྡན་མཚོ་ཀླུང་
བཀོད་མཚར་གཞིར། །ཕུན་སུམ་ཚོགས་པའི་གུར་ཡང་བགྲང་མི་ལང་། །རིན་ཆེན་གཞལ་ཡས་ཁང་པ་བསམ་མི་ཁྱབ། །རྟེན་གསུམ་སྤྱན་གཟིགས་མཆོད་སྤྲིན་འབྱམས་སུ་

༄༅། །ཀླས༑ །གོས་རྒྱན་བཟའ་བཏུང་དཀོར་ནོར་བློ་ལས་འདས། །ག་རུ་ཊ་སོགས་འདབ་ཆགས་མ་ལུས་ཚོགས། །འཕྲོག་བྱེད་ལ་སོགས་གཅན་
གཟན་གཏུམ་པོའི་སྡེ། །ཀྲིཥྞ་ལ་སོགས་རི་དྭགས་སྲིད་ཚད་ཁྱུ། །ཅང་ཤེས་རྟ་སོགས་བཞོན་ཕྱུགས་ཡོད་དགུ་ཚང་། །ལྷ་དང་གནོད་སྦྱིན་དྲི་ཟ་གྲུལ་བུམ་དང་། །ལྗོན་པ་ལྷ་
མིན་སྲུལ་པོ་མིའམ་ཅི། །མི་ཀླུ་ཤ་ཟ་སྡེ་བརྒྱད་དྲེགས་པའི་ཚོགས། །རིགས་མཐའ་ཡས་པ་ཀུན་ཀྱང་ཚོགས་པ་ཆེ། །དེ་ལྟར་ཕྱི་རྟེན་ཤེས་བྱའི་འཇིག་རྟེན་གྱི། །སྣོད་བཅུད་
ལོངས་སྤྱོད་དངོས་པོ་ཐམས་ཅད་པ། །རྫོགས་པར་འབུལ་ལོ་བདག་སོགས་དཔལ་འབྱོར་སྟོབས། །འཁོར་ལོས་སྒྱུར་རྒྱལ་ལས་ལྷག་སྤེལ་བར་མཛོད། །མཆོད་པ་ལྔ་དང་
འདོད་པའི་ཡོན་ཏན་ལྔ། །བཀྲ་ཤིས་རྫས་རྟགས་གཏེར་བུམ་རིན་ཆེན་བདུན། །རྟགས་རྟེན་རྒྱུན་དང་དུས་ཀྱི་གཏོར་མ་བཟང་། །མཎྜལ་མདའ་དར་མཐུན་རྫས་ཡས་ཐགས་

མདོས༑ །སྐུ་གཟུགས་གླེགས་བམ་སྲོག་འཁོར་ཕྱག་མཚན་དང་། །ཚད་ལྡན་རྨད་དུ་བྱུང་བའི་བླ་རྡོ་བཅས། །ནང་གི་རྟེན་རྫས་ལུས་པ་མེད་པ་འབུལ། །བདག་ཉིད་ལུས་
དང་གྲིབ་བཞིན་མི་འབྲལ་བར། །ཞི་རྒྱས་དབང་དྲག་ཕྲིན་ལས་བསམ་དོན་སྒྲུབས། །ཁམས་དྲུག་ཡོན་ཏན་ལྡན་པ་རྡོ་རྗེའི་ལུས། །རྩ་ཡི་ལམ་བསྲང་ལས་རླུང་རྒྱུ་བ་
བཀག །ཐིག་ལེའི་སྙིགས་སྦྱངས་བདེ་ཆེན་གསང་བའི་རྟེན། །བླ་མེད་འབུལ་གྱིས་ལམ་གྱི་གྲོགས་མཛོད་ཅིག །སྣང་སྟོང་བསྐྱེད་རིམ་རིག་སྟོང་རྫོགས་པའི་རིམ། །ཟུང་
འཇུག་དྲི་བྲལ་ཆོས་དབྱིངས་ཟང་ཐལ་ཀློང་། །འཁོར་འདས་སྣང་སྲིད་གཉིས་མེད་དོན་གྱི་རྟེན། །གནས་ལུགས་འདི་ལ་འདུ་འབྲལ་གཟོད་ནས་དག །བདག་ཅག་ཐ་མལ་སྐྱེ་
བོ་མ་ཡིན་པར། །རྒྱལ་བསྟན་སྒོར་ཞུགས་སྡོམ་གསུམ་རིག་པ་འཛིན། །ཐེག་ཆེན་སྙིང་པོའི་ཉམས་ལེན་ལེགས་བརྩོན་པར། །ལྷ་མཆོག་ཁྱེད་རྣམས་མཉེས་རབ་བསྐྱེད་པར་

༄༅། །རིགས༑ །བདག་ནི་ཚིག་ཙམ་བརྒྱུད་པ་འཛིན་མ་ལགས། །བླ་མེད་སྒྲུབ་བརྒྱུད་དམ་པས་རྗེས་སུ་བཟུང་། །དོན་གཉིས་ཕུལ་བྱུང་སྙིང་ནས་སྒྲུབ་
པ་ལ། །མ་ལྟར་བརྩེ་ཞིང་སྲིང་ལྟར་གདུང་བར་འོས། །འོན་ཀྱང་ལས་ངན་ལེ་ལོ་ཤུགས་ཆེ་བས། །གསང་གསུམ་རྩ་བ་ཡན་ལག་དམ་ཚིག་ལས། །འགལ་བའི་ཉེས་
མཆིས་འགྱོད་པས་ཡོངས་བཤགས་ན། །བཟོད་པར་བཞེས་ལ་དག་ཅིང་ཚངས་པར་སྩོལ། །བཅོམ་ལྡན་མ་ཁྱོད་སྤྲོས་པ་དབྱིངས་ཟད་ཀྱང་། །སྤྲོས་དང་སྤྲོས་མེད་མི་འགལ་
དག་པའི་རྟེན། །ཏིང་འཛིན་མཉམ་ཉིད་ཆེན་པོའི་རང་རྩལ་ལས། །ཞིང་ཁམས་རྒྱ་མཚོ་གང་བར་སྤྲུལ་ཏེ་འབུལ། །དེ་ཡང་འཁོར་བ་ཇི་སྲིད་མ་སྟོང་བར། །རྒྱུན་མི་ཆད་དུ་
འབྱུང་བ་ཉིད་གྱུར་ཅིག །ཐུན་མོང་མཆོག་གི་དངོས་གྲུབ་མ་ལུས་པ། །སྩོལ་ནུས་ཉིད་ཀྱིས་ཐོགས་མེད་མྱུར་གནང་གསོལ། །